DOI: 10.14457/tu.the.2016.871
title: การจัดเก็บภาษีและค่าธรรมเนียมอาวุธปืนและเครื่องกระสุนปืน

description: วัตถุประสงค์ของการมีอาวุธปืนไว้ในครอบครองก็เพื่อใช้ปกป้องทรัพย์สินและการป้องกันตนเอง แต่เนื่องจากอาวุธปืนซึ่งเป็นอาวุธที่มีอันตรายร้ายแรงสามารถก่อให้เกิดการบาดเจ็บและความเสียหายต่อผู้อื่นได้โดยง่าย อีกทั้งการครอบครองอาวุธปืนของประชาชนที่มากขึ้นย่อมทำให้จำนวนความเสี่ยงต่อการบาดเจ็บและความเสียหายเพิ่มขึ้นซึ่งอาจส่งผลกระทบต่อการรักษาความสงบของสังคม จึงเป็นหน้าที่ของรัฐในการป้องกันไม่ให้เกิดปัญหาเหล่านั้นขึ้นซึ่งหนทางในการป้องกันปัญหาดังกล่าวที่ง่ายที่สุดคือการไม่อนุญาตให้ประชาชนทั่วไปครอบครองอาวุธปืน แต่การกระทำดังกล่าวยังคงไม่เหมาะสมกับสภาพของสังคมไทยเสียทีเดียวเนื่องจากรัฐบาลยังไม่สามารถให้คุ้มครองประชาชนทุกคนให้ปราศจากอันตรายหรือภัยคุกคามได้ ด้วยเหตุนี้อาวุธปืนจึงยังคงเป็นสิ่งจำเป็นสำหรับการปกป้องทรัพย์สินและป้องกันชีวิตของตนเองและครอบครัวจากอันตรายต่างๆ เหล่านั้น ดังนั้น ทางออกที่เหมาะสมที่สุด คือ การอนุญาตให้ประชาชนยังคงสามารถครอบครองเป็นเจ้าของอาวุธปืนได้แต่ต้องมีมาตรการต่างๆ เพื่อตรวจสอบติดตามการครอบครองและการใช้งานอาวุธปืนของประชาชนอย่างต่อเนื่องในอนาคต รวมถึงการที่ภาครัฐต้องมีการกวดขันกวาดล้างการจำหน่ายและครอบครองอาวุธปืนผิดกฎหมายอย่างจริงจังอนึ่ง พระราชบัญญัติอาวุธปืน เครื่องกระสุนปืน วัตถุระเบิด ดอกไม้เพลิง และสิ่งเทียมอาวุธปืน พ.ศ. 2490 ยังไม่มีบทบัญญัติที่กำหนดมาตรการสำหรับการตรวจสอบติดตามการครอบครองและการใช้งานอาวุธปืนของประชาชนอย่างต่อเนื่องแต่อย่างใด ทำให้เจ้าหน้าที่ที่อนุญาตหรือหน่วยงานที่เกี่ยวข้องไม่มีโอกาสตรวจสอบความมีอยู่และความถูกต้องของอาวุธปืนภายหลังที่อนุญาตไปแล้วได้ ดังนั้น มาตรการในการตรวจสอบติดตามการครอบครองและการใช้งานอาวุธปืนของประชาชนจึงควรถูกกำหนดไว้โดยเป็นบทบัญญัติในลักษณะของใบอนุญาตที่มีกำหนดระยะเวลาจำกัด รวมทั้งการนำอาวุธปืนมาให้เจ้าหน้าที่ตรวจสอบทุกครั้งที่มีการขอต่อใบอนุญาตแทนใบอนุญาตให้มีและใช้อาวุธปืนและเครื่องกระสุนปืนในระบบเดิมที่เป็นการอนุญาตตลอดระยะเวลาที่ยังคงเป็นเจ้าของอาวุธปืนเนื่องจากอาวุธปืนซึ่งเป็นอาวุธที่มีอันตรายร้ายแรงสามารถก่อให้เกิดการบาดเจ็บและความเสียหายต่อผู้อื่นได้โดยง่าย หากต้องมีการรักษาพยาบาลผู้ได้รับบาดเจ็บโดยการผ่าตัดจะทำให้เกิดค่าใช้จ่ายในการรักษาที่สูงซึ่งเป็นภาระของผู้เกี่ยวข้องต่อไป หรือกรณีผู้ได้รับบาดเจ็บได้ใช้สิทธิการรักษาพยาบาลที่มีอยู่ในโครงการสวัสดิการของรัฐ ก็จะทำให้ภาระค่าใช้จ่ายที่เกิดขึ้นตกอยู่แก่สถานพยาบาล รวมถึงรัฐบาลที่ต้องจัดหางบประมาณเพื่อนำมาใช้ในการรักษาผู้ได้รับบาดเจ็บเหล่านั้น ทั้งนี้ โดยปกติรัฐบาลจะจ่ายเงินจากงบประมาณแผ่นดินในอัตราเหมาจ่ายรายหัวต่อปีเพื่อเป็นเงินอุดหนุนค่าใช้จ่ายสิทธิในการรักษาพยาบาลให้แก่สถานพยาบาลตามแต่ละโครงการอยู่แล้ว เช่น โครงการหลักประกันสุขภาพแห่งชาติ แต่เนื่องจากจำนวนเงินอัตราเหมาจ่ายนั้นมีจำนวนน้อยเมื่อเปรียบเทียบกับค่าใช้จ่ายที่เกิดขึ้น หากเพื่อการรักษามาตรฐานการให้บริการการรักษาพยาบาลให้อยู่ในระดับปกติก็อาจทำให้สถานพยาบาลต้องตกอยู่ในภาวะขาดทุนดังที่เป็นอยู่ในปัจจุบัน รวมทั้งการจ่ายงบประมาณรายจ่ายประจำปีซึ่งเป็นเงินภาษีจากผู้เสียภาษีโดยทั่วไปเพื่อเป็นเงินอุดหนุนสถานพยาบาลสำหรับสิทธิการรักษาพยาบาลโดยไม่มีการเรียกเก็บจากผู้มีส่วนก่อให้เกิดความเสียหายย่อมก่อให้เกิดความไม่เป็นธรรมทางภาษีและไม่สอดคล้องกับหลักผลประโยชน์ ดังนั้น การจัดหางบประมาณสำหรับใช้ในการรักษาผู้บาดเจ็บจากอาวุธปืนโดยเฉพาะการจัดเก็บภาษีเพื่อวัตถุประสงค์เฉพาะจากผู้มีส่วนเกี่ยวข้องจึงถือเป็นเรื่องสำคัญประการหนึ่งในการจัดการกับปัญหาความรุนแรงที่เกิดจากอาวุธปืนเช่นกัน สำหรับการจัดการกับปัญหาที่เกี่ยวข้องกับความรุนแรงจากอาวุธปืนในต่างประเทศนั้น เช่น ในประเทศสหรัฐอเมริกาได้มีการบัญญัติกฎหมายให้มีการจัดเก็บภาษีเพื่อวัตถุประสงค์เฉพาะจากผู้จำหน่ายอาวุธปืนสำหรับการจำหน่ายอาวุธปืนและเครื่องกระสุนปืนเพื่อนำเงินดังกล่าวมาเป็นเงินทุนในการตั้งศูนย์วิจัยเพื่อลดปัญหาความรุนแรงที่เกี่ยวกับอาวุธปืน หรือระบบการอนุญาตเกี่ยวกับอาวุธปืนแบบมีกำหนดระยะเวลาที่จำกัดของประเทศนิวซีแลนด์ ดังนั้น หากมีการจัดเก็บภาษีเพื่อวัตถุประสงค์เฉพาะในประเทศไทยจากผู้ที่มีส่วนเกี่ยวข้องกับอาวุธปืนและกำหนดให้ต้องมีการต่อและจัดเก็บค่าธรรมเนียมจากการอนุญาตให้มีและใช้อาวุธปืนและเครื่องกระสุนปืนแบบรายปีแล้วน่าจะเป็นหนทางการแก้ไขปัญหาเกี่ยวกับความรุนแรงและปัญหางบประมาณในการรักษาพยาบาลผู้ได้รับบาดเจ็บจากอาวุธปืนได้อีกวิธีหนึ่งแต่อย่างไรก็ตาม แนวทางการแก้ปัญหาดังกล่าวก็ไม่อาจสำริดผลได้หากรัฐบาลและผู้ที่เกี่ยวข้องไม่ร่วมมือกันปราบปรามการค้าและการครอบครองอาวุธปืนที่ผิดกฎหมายจากประเทศเพื่อนบ้านอย่างจริงจัง รวมถึงอาจต้องมีมาตรการการซื้อคืนอาวุธปืนจากผู้ที่ไม่เหมาะสมจะครอบครองอาวุธปืนหรือเป็นอาวุธปืนชนิดที่รัฐบาลต้องการลดจำนวนอาวุธปืนที่ประชาชนกำลังครอบครองอยู่ เพื่อให้บรรลุวัตถุประสงค์อย่างแท้จริง